/* COM/2010/0430 */ RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tal-iskema Forest Focus skont ir-Regolament (KE) tal-Parlament Ewropew u tal-Kunsill Nru 2152/2003 tas-17 ta' Novembru 2003 li jirrigwarda monitoraġġ ta’ foresti u interazzjonijiet ambjentali tal-Komunità (Ċentru tal-Foresta Forest Focus) – Rapport finali





[pic] | IL-KUMMISSJONI EWROPEA | Brussel 26.8.2010 KUMM(2010) 430 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tal-iskema Forest Focus skont ir-Regolament (KE) tal-Parlament Ewropew u tal-Kunsill Nru 2152/2003 tas-17 ta' Novembru 2003 li jirrigwarda monitoraġġ ta’ foresti u interazzjonijiet ambjentali tal-Komunità (Ċentru tal-Foresta Forest Focus) – Rapport finali SEG(2010) 978 RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tal-iskema Forest Focus skont ir-Regolament (KE) tal-Parlament Ewropew u tal-Kunsill Nru 2152/2003 tas-17 ta' Novembru 2003 li jirrigwarda monitoraġġ ta’ foresti u interazzjonijiet ambjentali tal-Komunità (Ċentru tal-Foresta Forest Focus) – Rapport finali INTRODUZZJONI U L-KISBIET EWLENIN Ir-Regolament (KE) Nru 2152/2003 tal-Parlament Ewropew u tal-Kunsill (Ir-Regolament Forest Focus[1]) kellu fil-mira tiegħu l-istabbiliment ta' skema għall-monitoraġġ fuq perjodu ta' żmien twil tal-kondizzjoni u tal-interazzjonijiet ambjentali tal-foresti fl-Unjoni Ewropea. L-iskema kienet tinkludi l-kontinwazzjoni tan-netwerks ta' monitoraġġ eżistenti fuq it-tniġġis tal-arja u l-impatti ta' dan fuq il-foresti, in-nirien fil-foresti, il-kawżi u l-effetti tagħhom u l-kofinanzjament ta' attivitajiet għall-prevenzjoni tan-nirien fil-foresti. Hija wessgħet ukoll l-ambitu tal-monitoraġġ tal-foresti tal-UE permezz tal-ġbir tat-tagħrif dwar il-ħamrija, il-bijodiversità, is-sekwestru tal-karbonju, l-effetti tat-tibdil fil-klima u l-funzjonijiet protettivi tal-foresti. L-Artikoli 18 u 19 tar-Regolament jirrikjedu li l-Kummissjoni tippreżenta rapport lill-Parlament Ewropew u lill-Kunsill dwar l-implimentazzjoni tal-iskema, li jeżamina l-effettività tal-iskema sabiex ikun hemm bażi għal kwalunkwe deċiżjoni fil-futur dwar il-kontinwazzjoni ta' dawn l-attivitajiet. Peress li l-programmi nazzjonali issa kollha ġew implimentati u l-fajls finanzjarji ngħalqu, dan ir-rapport iwieġeb għal dan ir-rekwiżit u jikkomplementa r-rapport tal-implimentazzjoni "interim" ta' qabel tat-22 ta' Jannar 2008[2]. Iż-żewġ rapporti jimmiraw biex nifhmu kif l-iskema kollha ta' Forest Focus ġiet implimentata bejn l-2003 u l-2010. Se jservu bħala bażi għar-riflessjoni dwar il-ħtiġijiet ta' monitoraġġ fil-futur u se jgħinu fil-proċess ta' konsultazzjoni li nfetaħ fil-kuntest tal-Green Paper dwar il-ħarsien u t-tagħrif tal-foresti fl-UE fir-rigward ta' kif fil-futur għandna nindirizzaw it-tagħrif dwar il-foresti. Kif diġà ssemma fir-rapport ta' Jannar 2008, l-implimentazzjoni tar-Regolament Forest Focus ħadet aktar żmien mill-erba' snin previsti. Dan ir-rapport jikkomplementa dak ta' qabel u prinċipalment jimmira għar-rappurtar dwar l-użu tal-baġit tal-Forest Focus. Id-dokument ta' ħidma tal-persunal tal-Kummissjoni li jakkumpanjah jagħti d-dettalji dwar kif intuża l-baġit mill-korpi nazzjonali kompetenti. B'mod ġenerali, l-għanijiet intlaħqu u b'mod partikolari r-rata għolja ta' implimentazzjoni tista' titqies bħala suċċess. Forest Focus pprovda approċċ integrat lil-leġiżlazzjoni ta' qabel dwar il-monitoraġġ tal-foresti u l-prevenzjoni tan-nirien tal-foresti. Taħt l-iskema nħolqot dejtabejż tal-Forest Focus li fiha dejta aggregata u tagħrif dwar il-qagħda tal-foresti tal-UE. Id-dewmien fl-istabbiliment tal-iskema kkawża problemi għall-korpi nazzjonali kompetenti inkarigati bl-implimentazzjoni tal-attivitajiet previsti fil-programmi nazzjonali. Madankollu, f'każijiet eċċezzjonali biss ġiet irtirata parti mill-attivitajiet li oriġinarjament kienu ppjanati. Inġabar tagħrif relatat mal-foresti, notevolment dwar il-ħamrija u l-bijodiversità, li wessa' għall-ewwel darba l-ambitu tal-monitoraġġ tal-foresti. It-tagħrif dwar il-ħamrija u dwar il-bijodiversità 'l fuq mill-art jifforma parti mid-dejtabejż Biosoil stabbilita taħt l-iskema. Perċentwal sinifikanti tal-finanzjament kien previst għall-iżvilupp ta' studji ta' riċerka u għal proġetti ta' wiri dwar il-bijodiversità, il-ħażniet tal-karbonju, il-bijodiversità tal-ħamrija tal-foresti, in-nirien tal-foresti, l-ożonu, it-tibdil fil-klima, id-diversità ġenetika, il-fungi, il-likeni u kwistjonijiet oħra relatati mal-foresti. Fir-rigward tan-nirien tal-foresti, is-Sistema Ewropea tal-Informazzjoni dwar l-Inċendji tal-Foresti, (European Forest Fire Information System – EFFIS) ġiet stabbilita u żviluppata aktar taħt din l-iskema. Ta' min wieħed jinnota speċjalment il-moduli li nħolqu fuq in-Natura 2000 u l-foresti, dwar l-emissjonijiet atmosferiċi stmati jew dwar l-erożjoni tal-ħamrija wara n-nirien. Għalhekk EFFIS issa tikkostitwixxi parti ewlenija mill-monitoraġġ Ewropew tan-nirien tal-foresti u l-manutenzjoni tagħha hija żgurta sa tmiem l-2010 permezz ta' proġett pilota li talab għalih il-Parlament Ewropew. ĦARSA ġENERALI TAR-REGOLAMENT FOREST FOCUS Wara l-iskadenza fi tmiem l-2002, tar-Regolament (KEE) Nru 3528/86 dwar il-ħarsien tal-foresti Komunitarji mit-tniġġis atmosferiku[3][traduzzjoni mhux uffiċjali] u tar-Regolament (KEE) Nru 2158/92 dwar il-ħarsien tal-foresti Komunitarji min-nar[4] [traduzzjoni mhux uffiċjali] ġie stabbilit ir-Regolament Forest Focus għal perjodu ta' erba' snin. Il-miri tiegħu kienu l-kontinwazzjoni fit-tul u l-iżvilupp ulterjuri ta' dan il-monitoraġġ komuni. Il-baġit globali previst għall-implimentazzjoni tal-iskema Forest Focus tul dan il-perjodu kien EUR 65 miljun. Ġew stabbiliti 123 ftehim bejn 41 awtorità kompetenti[5] nnominati mill-Istati Membri u l-Kummissjoni Ewropea, kif spjegat fit-Taqsima 3. L-awtoritajiet nazzjonali fasslu programmi nazzjonali ta' sentejn għall-2003/2004 and 2005/2006[6] li fihom id-deskrizzjoni tal-attivitajiet u l-istudji li għandhom ikunu żviluppati. L-iskema ppermettiet sa 50 % ta' finanzjament tal-UE fil-każ ta' attivitajiet ta' monitoraġġ, għall-iżvilupp tal-EFFIS, għal studji dwar nirien, għal kampanji ta' sensibilizzazzjoni, għal taħriġ speċjali u għal miżuri ta' prevenzjoni tan-nirien. L-eżami tal-iskema u l-istudji dwar l-identifikar ta' attivitajiet ġodda ta' monitoraġġ ukoll ġew ikkofinanzjati sa 50 %. Studji, esperimenti u proġetti ta' wiri għall-iżvilupp ulterjuri tal-iskema, għall-promozzjoni tal-ġbir u t-twassil armonizzati tad-dejta u għat-titjib fl-evalwazzjoni tad-dejta u fil-kwalità tad-dejta ġew ikkofinanzjati sa 75 % tal-ispejjeż. Minbarra l-programmi nazzjonali, 16 % tal-baġit kien ikopri l-attivitajiet Forest Focus li ġejjin: - Iċ-Ċentru Konġunt tar-Riċerka tal-Kummissjoni (Joint Research Centre - JRC) pprovda appoġġ xjentifiku u tekniku ġenerali, il-ħolqien u l-ġestjoni ta' dejtabejż tal-Forest Focus, il-koordinament taċ-Ċentru Ewropew tad-Dejta dwar il-Foresti (European Forest Data Centre - EFDAC), il-manutenzjoni u t-titjib fl-iżvilupp tal-EFFIS u l-koordinament ta' studji, esperimenti u proġetti ta' wiri; - Il-ftehim mal-programm ICP-Forests, il-Programm Kooperattiv Internazzjonali UN-ECE għall-Analiżi u l-Monitoraġġ tal-effetti tat-tniġġis tal-Arja fuq il-foresti (UN-ECE International Co-operative programme on Assessment and Monitoring of Air pollution effects on forests),[7] li kellu fil-mira tiegħu l-ġbir tad-dejta miġbura min-netwerk Livell I. - Il-Ftehim mal-Kummissjoni Ekonomika tan-Nazzjonijiet Uniti għall-Ewropa biex jinkiteb ir-rapport "Il-qagħda tal-foresti u l-ġestjoni sostenibbli tal-foresti fl-Ewropa 2007) (traduzzjoni mhux uffiċjali)"[8]. - It-twettiq tar-rapport ta' nofs it-terminu "Żvilupp u eżami tal-iskema Forest Focus" (traduzzjoni mhux uffiċjali)[9]. - L-organizzazzjoni ta' laqgħat u konferenzi għat-tixrid tar-riżultati tal-attivitajiet ffinanzjati taħt l-iskema.[10] RIżULTATI Id-dejtabejż Forest Focus Wieħed mir-riżultati prinċipali tal-iskema Forest Focus kien id-dejtabejż Forest Focus li fiha l-informazzjoni dwar l-effetti tat-tniġġis tal-arja fuq il-foresti. Hija tikkonsisti minn dejta dwar il-kondizzjoni tal-qċaċet tas-siġar (crown condition) (tidnis tal-kulur u l-qerda tal-weraq) fuq is- 6000 plott tan-netwerk Livell I u fuq it- 800 plott tan-netwerk intensiv Livell I. Fl-istħarriġ intensiv inġabret ukoll dejta dwar it-tkabbir, is-soluzzjoni tal-ħamrija, id-depożizzjoni, il-veġetazzjoni tal-art u l-kimika tal-weraq u ddaħħlet fid-dejtabejż. Għal raġunijiet tal-protezzjoni tad-dejta, dejta vvalidata tal-plott tista' tiġi żvelata biss lill-awtoritajiet kompetenti. Informazzjoni dwar dejta aggregata hija disponibbli u aċċessibbli fl-EFDAC u saru bosta rapporti dwar is-saħħa tal-foresti u dwar il-monitoraġġ tal-foresti li huma disponibbli għall-pubbliku inġenerali, pereżempju r-rapporti tal-JRC u r-rapporti annwali tal-ICP dwar il-foresti. L-ewwel valutazzjoni tad-dejta dwar il-monitoraġġ estensiv "Livell I" tipprovdi informazzjoni dwar tidnis tal-kulur u l-qerda tal-weraq fil-qċaċet tas-siġar u x-xejriet fi ħdan dawk il-parametri matul iż-żmien bħala indikatur tas-saħħa tal-foresti. Il-kejl u l-osservazzjonijiet li twettqu fuq il-plottijiet intensivi tal-Livell II pprovdew għarfien dwar: - Il-medja tal-qerda tal-weraq tal-ispeċijiet ewlenin koniferi u tal-ispeċijiet bil-weraq wiesgħin ċatti (broadleaf) turi xejra ġenerali stabbli madwar l-UE b'varjazzjonijiet lokali marbuta ma' perjodi ta' nixfa, temperaturi għoljin estremi, eċċ - Il-livelli pH fis-saff minerali ta' fuq tal-plottijiet bil-valuri differenti skont fejn jinsabu l-plottijiet. - Il-konċentrazzjonjiet medji tad-depożizzjonijiet tal-kubrit li bejn l-2000 u l-2005 juru tnaqqis generali ta' 25 %, filwaqt li l-inputs medji tan-nitroġenu baqgħu pjuttost l-istess fl-istess perjodu[11]. - Id-dimensjonijiet tas-siġar u t-tkabbir tal-foresti għal kull plott imkejjel fuq frekwenza ta' perjodi ta' 5snin. - Dejta dwar il-meteoroloġija (it-temperatura medja u l-preċipitazzjoni annwali totali) biex tinkiseb informazzjoni dwar l-influwenza tagħhom fuq il-kundizzjoni tal-foresti u biex tispjega l-varjazzjonijiet puntwali lokali meta jseħħu episodji estremi. - Il-veġetazzjoni tal-art, l-abbundanza tal-ispeċijiet tal-pjanti (imkejla permezz tal-għadd ta' speċijiet irrappurtati skont is-saff: siġar, arbuxelli, ħxejjex aromatiċi u likeni) u t-tibdiliet fl-abbundanza tagħhom tul iż-żmien. Ir-riżultati għall-perjodu 2003-2006 flimkien mal-informazzjoni ta' qabel mill-monitoraġġ tal-foresti għall-perjodu 1986-2002 jippermettu l-valutazzjoni tal-qagħda attwali u l-evoluzzjoni tas-saħħa tal-foresti permezz tal-osservazzjonijiet tal-kundizzjoni tal-qċaċet tas-siġar. L-indikatur għall-kundizzjoni tal-qċaċet tas-siġar wera deterjorament fil-kundizzjoni tal-foresti fl-2003, fi żmien meta kundizzjonijiet estremament niexfa u sħan kienu affettwaw l-Ewropa kif ukoll kemmxejn ta' rkupru fis-snin ta' wara fil-livell tal-qerda tal-weraq skont l-ispeċi u skont ir-reġjuni. Fil-bidu l-ambizzjoni tan-netwerk intensiv kienet li jiġu estrapolati riżultati biex tinkiseb informazzjoni li tirrappreżenta l-Ewropa kollha. Dan il-għan ma setax jintlaħaq minħabba n-nuqqas ta' preċiżjoni fl-istatistika tas-sistema Livell II. Il-ksib ta' riżultati mill-monitoraġġ intensiv fil-livell tal-UE għad jirrikjedi aktar riċerka. Id-dejtabejż Forest Focus diġà intużat għall-immudellar tal-adegwatezza tal-ħabitat għal speċijiet ta' siġar dominanti u tal-bidla fil-veġetazzjoni taħt xenarji klimatiċi tal-futur[12]. Peress li l-kundizzjonijiet klimatiċi jinbidlu biż-żmien, dan jgħin biex nifhmu kif l-ispeċijiet tal-foresti jistgħu jiġu spustati madwar l-UE. Id-dejta mid-dejtabejż tista' wkoll tikkontribwixxi għall-proċessi internazzjonali ta' politika bħall-Konvenzjoni tan-NU dwar id-Diversità Bijoloġika, Forest Europe jew il-Konvenzjoni Qafas tan-NU dwar il-Tibdil fil-Klima. Attivitajiet ta' prevenzjoni kontra n-nirien tal-foresti u s-Sistema Ewropea tal-Informazzjoni dwar l-Inċendji tal-Foresti L-attivitjiet ta' prevenzjoni tan-nirien tal-foresti kkofinanzjati taħt l-iskema Forest Focus kienu jinkludu l-kostruzzjoni ta' mogħdijiet fil-foresti, passaġġi, punti għall-provvista tal-ilma, ostakli kontra n-nirien, tneħħija tas-siġar mejta u twaqqigħ tas-siġar fiż-żoni esposti għar-riskju tan-nar, faċilitajiet ta' monitoraġġ, tagħmir ta' komunikazzjoni, kampanji ta' sensibilizzazzjoni u taħriġ speċjali. Kif ġie deskritt fir-rapport interim tal-implimentazzjoni fl-2008, il-Kummissjoni żviluppat is-Sistema Ewropea tal-Informazzjoni dwar l-Inċendji tal-Foresti (EFFIS) b'kollaborazzjoni mal-Istati Membri sabiex ikun hemm pjattaforma għall-iskambju ta' dejta u informazzjoni komprensivi u intensivi fir-rigward tal-monitoraġġ u l-immappjar tan-nirien tal-foresti u l-effetti tagħhom fuq l-ambjent. Rapporti annwali dwar in-nirien abbozzati bil-għajnuna tal-Istati Membri l-aktar milquta, fuljetti ta' informazzjoni, valutazzjoni tal-ħsara fin-Natura 2000 u rapporti ta' valutazzjoni dwar il-ħsara mit-tempesti relatati mal-foresti huma ppubblikati bħala parti mill-attivitajiet tal-EFFIS[13]. L-EFFIS tintuża wkoll miċ-Ċentru għall-Monitoraġġ u l-Informazzjoni tal-Kummissjoni għall-koordinament tal-operazzjonijiet tal-protezzjoni ċivili. Studji 143 studju u proġetti ta' wiri ġew ikkofinanzjati taħt l-iskema Forest Focus kif previst fil-programmi nazzjonali[14]. Fil-mira tagħhom kien hemm iż-żieda fl-għarfien dwar in-nirien tal-foresti, l-impatti tat-titbdil fil-klima fuq il-bijodiversità, it-tibdil fil-klima u kif huwa relatat mas-sekwestru tal-karbonju, il-ħamrija tal-foresti, l-indikaturi tal-bijodiverstià, il-fungi, il-likeni, id-diversità ġenetika, il-ġestjoni integrata tal-pesti u kwistjonijiet oħra relatati mal-foresti. Il-proġett Biosoil li għandu l-għan li jiżviluppa l-monitoraġġ tal-ħamrija tal-foresti u tal-bijodiversità[15] ġabar flimkien 59 proġett ta' wiri b'kofinanzjament ta' 75 %. Il-proġett inqasam f'żewġ moduli, wieħed dwar il-ħamrija u ieħor dwar il-bijodiversità. Bis-saħħa tal-Biosoil inġabar tagħrif dwar il- bijodoversità tal-foresti fuq 3 379 plott tal-Livell 1. Din hija l-ewwel darba li sar inventarju dwar il-komponenti tal-bijodiversità tal-foresti fil-livell tal-UE. Inġabret informazzjoni armonizzata dwar id-diametru u l-għoli tal-ispeċijiet tas-siġar, id-debris magħmul minn siġar mejta, il-firxa ta' żoni definiti u uniformi tal-foresti, is-saffi ta' fuq tal-foresti u l-veġetazzjoni tal-art, kif ukoll deskrizzjoni tal-klassifikazzjoni tat-tipi ta' foresti. Il-parametri kimiċi u fiżiċi tal- ħamrija (jiġifieri il-pH, in-nitroġenu, il-volum tal-karbonju, eċċ) flimkien mal-indikaturi tal-bijodiversità miġbura huma inklużi fid-dejtabejż tal-Biosoil ġestit miċ-Ċentru Konġunt tar-Riċerka (JRC). Minbarra l-istudji żviluppati taħt il-programmi nazzjonali, ġew imnedija u kkoordinati mill-JRC 8 studji. Dawn iffokaw fuq it-tibdil fil-klima, in-nirien tal-foresti, l-armonizzazzjoni tal-inventarji nazzjonali tal-foresti, il-funzjonijiet protettivi tal-foresti, kif ukoll fuq parti mill-istudju tal-wiri tal-Biosoil. L-IMPLIMENTAZZJONI FINANZJARJA Analiżi tal-fondi skont l-attivitajiet għall-perjodu 2003-2006 Mill-baġit totali tal-iskema (EUR 65 miljun), l-ammont totali ta' EUR 56 468 222 ġie allokat għat-twettiq tal-programmi nazzjonali. Ġie allokat total ta' EUR 7 587 586 għall-ftehim maċ-Ċentru Konġunt tar-Riċerka, għat-twettiq tal-eżami ta' nofs il-perjodu tal-iskema, il-ftehim mal-ICP-Forest, u d-diversi laqgħat u konferenzi tal-esperti. Mill-baġit totali ddedikat għall-implimentazzjoni tal-iskema l-akbar ammont kien previst għall-monitoraġġ estensiv tal-plottijiet (aktar minn EUR 21 miljun), warajh għall-istudji u l-proġetti ta' wiri (EUR 17-il miljun) u mbagħad għall-attivitajiet tal-prevenzjoni tan-nirien tal-foresti flimkien mal-iżvilupp tal-EFFIS (aktar minn EUR 9 miljuni)[16]. Studji u proġetti ta' wiri dwar il-bijodiversità tal-foresti, il-ħamrija, il-karbonju, it-tibdil fil-klima, il-ġenetika eċċ ammontaw għal 30 % tal-baġit[17]. Dan jirrifletti l-importanza li tat mill-bidu nett l-iskema Forest Focus sabiex jitkabbar l-ambitu tal-monitoraġġ tradizzjonali tal-foresti għat-tniġġis atmosferiku u n-nirien tal-foresti. Il-proġett Biosoil dwar il-ħamrija tal-foresti u dwar il-bijodiversità ġie allokat EUR 10 miljun. EUR 9 miljuni ddedikati lill-parti tal-ħamrija u madwar EUR 1 miljun lill-bijodiversità. Infiq u konsum fl-iskema Forest focus Huwa previst li sa nofs l-2010 l-iskema għandha tkun magħluqa teknikament u finanzjarjament. Ir-rata medja ta-konsum tal-programmi nazzjonali tal-Forest Focus hija aktar minn 86 %, li tista' titqies bħala suċċess fl-implimentazzjoni tal-iskema. Tliet korpi kompetenti biss kellhom rata baxxa ta' konsum taħt il-50 %. Minħabba d-dewmien biex jinbeda l-programm u l-piż amministrattiv li dan ħoloq, uħud mill-korpi kompetenti sabu diffikultajiet fl-implimentazzjoni tal-iskema bil-konsegwenza li xi attivitajiet ma ġewx implimentati. B'kollox intnefaq l-ammont totali ta' EUR 53 342 555,09 fuq l-iskema. L-attivitajiet previsti fil-programmi nazzjonali ammontaw għal EUR 45 772 306.10 u l-użu l-ieħor tal-baġit tal-Forest Focus għal EUR 7 570 248.99. Analiżi tan-nefqa għal kull attività[18] turi li parti kbira mill-finanzjament, 43 % marret għall-monitoraġġ intensiv tat-tniġġis tal-arja (in-netwerk Livell II). Fit-tieni post, 32 % marru għal studji u għal proġetti ta' wiri. 11 % intnefaq fuq attivitajiet relatati man-nirien tal-foresti. In-netwerk ta' monitoraġġ sistematiku Livell I uża biss 9 % tal-baġit totali u 5 % tal-baġit marru għal attivitajiet ta' koordinament u ta' ġestjoni. Il-valutazzjoni tan-nefqa skont l-Istat Membru u l-attività turi li l-biċċa l-kbira tar-riżorsi finanzjajri kienu ddedikati għall-monitoraġġ intensiv tas-saħħa tal-foresti, segwit mill-iżvilupp ta' studji u proġetti ta' wiri u fit-tielet post l-attivitajiet ta' monitoraġġ tan-nirien. KONKLUżJONIJIET Wieħed jista' jikseb għadd ta' konklużjonijiet dwar l-implimentazzjoni tal-iskema: - L-ewwel nett li l-monitoraġġ tal-foresti fl-UE ddedika l-maġġoranza tar-riżorsi finanzjarji tiegħu għan-netwerk tal-monitoraġġ intensiv (Livell II). Dan in-netwerk ma jipprovdix biżżejjed tagħrif rappreżentattiv dwar il-qagħda tal-foresti fl-UE u r-riżorsi u l-fondi li jintużaw f''netwerk bħal dan huma tassew ħafna. - Il-monitoraġġ tradizzjonali tal-kundizzjoni tal-qċaċet tas-siġar diġà ilu jsir għal 20 sena minn meta l-foresti tal-UE bdew juru s-sintomi ta' ħsara minħabba xita aċiduża. Ir-riżultati tal-aħħar juru li l-kundizzjoni tal-foresti hija aktar stabbli llum u li l-livelli tal-kontenut tal-kubrit naqsu filwaqt li l-livelli tan-nitroġenu baqgħu stabbli. Il-kundizzjoni tal-qċaċet tas-siġar tista' titqies bħala indikatur rappreżentattiv u kosteffettiv dwar il-qagħda tal-foresti. Madankollu, tagħti tagħrif approssimattiv dwar is-saħħa tal-foresti u għandha tkun msaħħa b'informazzjoni oħra dwar il-ħsarat viżibbli. - Indikaturi oħrajn għandhom ikunu inklużi fis-sistemi tal-futur għall-monitoraġġ tal-foresti, bl-użu ta' netwerks li jipprovdu tagħrif konsistenti fil-livell tal-UE. - Il-monitoraġġ tal-ħamrija u tal-bijodiversità tal-foresti għandu jitkompla fil-ġejjieni, għaliex dawn jipprovdu tagħrif kruċjali għat-tfassil tal-politika tal-UE, iżda wkoll għaliex jikkontribwixxu għal konvenzjonijiet internazzjonali bħall-Konvenzjoni tan-NU dwar il-Bidla fil-Klima (United Nations Climate Change Convention - UNCCC) jew il-Konvenzjoni dwar id-Diversità Bijoloġika (Convention on Bilogical Diversity - CBD). Fir-rigward tan-nirien tal-foresti u fin-nuqqas ta' bażi legali, il-mistoqsija dwar kif wieħed jiżgura l-kontinwazzjoni tal-EFFIS u l-grupp ta' esperti tal-Kummissjoni dwar in-nirien tal-foresti jeħtieġ li tiġi indirizzata fil-kuntest tal-perspettivi finanzjarji l-ġodda u fil-Green Paper dwar il-protezzjoni tal-foresti u t-tagħrif dwarhom.[19]. Il-konklużjonijiet tal-Kunsill tal-11 ta' Ġunju 2010 li huma relatati[20], kif ukoll dawk tas-26 ta' April 2010[21] jagħtu lill-Kummissjoni aktar appoġġ u gwida dwar it-tkomplija taħt is-sistema EFFIS tal-ġestjoni tad-dejta relatata mal-foresti. Ir-Regolament Forest Focus ġie mħassar fl-2006 bir-Regolament (KE) Nru 614/2007 Life+ [22]. Sal-lum, taħt ir-Regolament Life+ hemm proġett wieħed għaddej ta' monitoraġġ tal-foresti, li kien maħsub għal perjodu ta' sentejn biss (l-2009 u l-2010) u bil-kontra tal-iskema Forest Focus, huwa bbażat fuq approċċ volontarju. Sabiex jitnieda dibattitu dwar il-ħtiġijiet tal-politika tal-UE, il-Kummissjoni Ewropea fl-1 ta' Marzu 2010 adottat il-Green Paper imsemmija dwar il-protezzjoni tal-foresti u t-tagħrif dwarhom. Il-Green Paper tiddeskrivi l-qagħda preżenti tal-foresti tal-UE u tippreżenta l-isfidi ewlenin li jaffrontaw fir-rigward tat-titbdil fil-klima, bħala parti mis-segwitu għall-White Paper dwar l-adattament għat-tibdil fil-klima[23]. Tirreferi wkoll għal sistemi ta' informazzjoni eżistenti dwar il-foresti u l-għodod disponibbli għall-protezzjoni tal-foresti, u tqajjem sensiela ta' mistoqsijiet rilevanti għall-iżvilupp ta' alternattivi ta' politika tal-futur. Dan ir-rapport jista' jservi bħala għodda ta' informazzjoni importanti u ta' kontribut għall-konsultazzjoni pubblika, li hija miftuħa sa tmiem Lulju 2010 bil-għan li jissaħħaħ id-dibattitu dwar il-protezzjoni tal-foresti u t-tagħrif dwarhom. Is-segwitu tar-Regolament Forest Focus, l-azzjonijiet l-aktar reċenti taħt il-Life+ u l-kwistjoni usa' dwar il-monitoraġġ tal-foresti se jitqiesu fil-kuntest tal-passi li jmiss wara l-Green Paper. [1] ĠU L 324, 11.12.2003, p. 1. [2] SEC(2008) 30; COM(2008) 6 finali [3] ĠU L 326, 21.11.1986, p. 2. Ir-Regolament kif emendat l-aħħar bir-Regolament (KE) Nru 804/2002 (ĠU L 132, 17.5.2002, p. 1). [4] ĠU L 217, 31.7.1992, p.3. Ir-Regolament kif emendat l-aħħar bir-Regolament (KE) Nru 805/2002 (ĠU L 132, 17.5.2002, p. 3). [5] SEC(2010) 978 [6] Ara r-rapport tal-implimentazzjoni interim taħt 'Operat 2.2' ta' COM (2008) 6 finali u ta' SEC (2008) 30 [7] ICP Forests (il-Programm Kooperattiv Internazzjonali għall-analiżi u l-monitoraġġ tal-effetti tat-tniġġis tal-arja fuq il-foresti) tnieda fl-1985 fil-qafas tal-Konvenzjoni dwar it-Tniġġis Atmosferiku [it-Tniġġis tal-Arja] Transkonfinali fuq Firxa Twila tal-UNECE (United Nations Economic Commission for Europe - Il-Kummissjoni Ekonomika tan-Nazzjonijiet Uniti għall-Ewropa) bħala konsegwenza tal-kuxjenza pubblika dejjem tikber tal-effetti negattivi possibbli tat-tniġġis tal-arja fuq il-foresti. Il-plottijiet tal-Livelli I u II huma inklużi wkoll fil-programm Forest Focus. Bħalissa, 40 pajjiż jieħdu sehem fil-programm ICP Forests. Ara wkoll: http://www.icp-forests.org/Political.htm [8] http://www.mcpfe.org/filestore/mcpfe/publications/pdf/state_of_europes_forests_2007.pdf [9] http://ec.europa.eu/environment/forests/pdf/final_report.pdf [10] http://ec.europa.eu/environment/forests/pdf/biosoil_brochure2010.pdf [11] The condition of forest in Europe. 2008 Executive Report. [12] http://forest.jrc.ec.europa.eu/climate-change [13] http://effis.jrc.ec.europa.eu/reports [14] Ara l-Anness I dwar l-istudji forest focus C [15] http://biosoil.jrc.it/ [16] SEC (2010) 978 [17] SEC (2010) 978 [18] Inklużi ċ-ċifri finali li kienu ttieħdu fil-15 ta' Marzu 2010 filwaqt li tqiesu l-pagamenti finali kollha li tħallsu sa dik id-data, u soġġett għall-verifiki li possibbilment għad iridu jsiru fil-futur, u l-estimi tal-pagamenti tal-aħħar li għadhom pendenti. [19] COM(2010) 66 [20] Il-konklużjonijiet tal-Kunsill dwar il-protezzjoni tal-foresti u t-tagħrif dwarhom fl-UE, id-dokument tal-Kunsill 11037/10 [21] Il-konklużjonijiet tal-Kunsill dwar il-prevenzjoni ta' nirien fil-foresti ġewwa l-Unjoni Ewropea, id-dokument tal-Kunsill 7788/10 [22] ĠU L 149, 9.6.2007, p. 1. [23] COM(2009) 147